Document ID: 32002D0300

Odločba Komisije
z dne 18. aprila 2002
o seznamu odobrenih območij glede Bonamia ostreae in/ali Marteilia refringens
(notificirano pod dokumentarno številko K(2002) 1426)
(Besedilo velja za EGP)
(2002/300/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz akvakultur na trg [1], kakor je bila nazadnje spremenjena z Direktivo 98/45/ES [2], in zlasti člena 5 Direktive,
ob upoštevanju naslednjega:
(1) Z namenom, da bi, glede ene ali obeh bolezni mehkužcev, bonamioze in marteilioze - če ju povzročata povzročitelja Bonamia ostreae (B. ostreae) in Marteilia refringens (M. refrigens) - pridobile status odobrenega območja, države članice predložijo ustrezna dokazila in nacionalne predpise, ki zagotavljajo skladnost s pogoji, določenimi v Direktivi 91/67/EGS.
(2) Odločba Komisije 93/55/EGS [3], kakor je bila spremenjena z Odločbo 93/169/EGS [4], spreminja jamstva za uvajanje mehkužcev na območja, za katera je bil odobren program glede B. ostreae in M. refringens.
(3) Program, ki se nanaša na bonamiozo in marteiliozo na Irskem, je bil odobren z Odločbo Komisije 93/56/EGS [5].
(4) Uredba Sveta (EGS) št. 706/73 z dne 12. marca 1973 o režimih Skupnosti, ki se uporabljajo za Kanalske otoke in otok Man za trgovanje s kmetijskimi proizvodi [6], kakor je bila spremenjena z Uredbo (EGS) št. 1174/86 [7], določa, da se veterinarska zakonodaja za te otoke uporablja pod enakimi pogoji kot v Združenem kraljestvu za proizvode, uvožene na otoke ali izvožene z otokov v Skupnost.
(5) Na bonamiozo in marteiliozo nanašajoči se programi, ki jih je predložilo Združeno kraljestvo, so bili odobreni z Odločbo Komisije 92/528/EGS [8] (Velika Britanija in Severna Irska), 93/57/EGS [9] (Jersey), 93/58/EGS [10] (Guernsey) in 93/59/EGS [11] (otok Man).
(6) Irska je za nekatera območja Irske predložila ustrezno dokumentacijo, potrebno za pridobitev statusa odobrenega območja glede B. ostreae in M. refringens, kakor tudi nacionalne predpise, ki zagotavljajo izpolnjevanje zahtev za ohranjanje odobrenega statusa.
(7) Združeno kraljestvo je glede B. ostreae in M. refringens za nekatera območja predložilo ustrezno dokumentacijo, potrebno za pridobitev statusa odobrenih območij, kakor tudi zadevne nacionalne predpise, ki zagotavljajo izpolnjevanje zahtev za ohranjanje odobrenega statusa.
(8) Dokumentacija, ki sta jo Irska in Združeno kraljestvo priskrbeli za navedena območja kaže, da ta območja izpolnjujejo zahteve člena 5 Direktive Sveta 91/67/EGS. Zato ta območja dobijo status odobrenih območij.
(9) Zaradi jasnosti in enostavnosti je glede bonamioze in marteilioze primerno sestaviti en sam seznam odobrenih območij in razveljaviti odločbe, s katerimi so bili odobreni programi, ki so se prej nanašali na območja, ki so pozneje dosegla status odobrenih območij.
(10) Odločbe 92/528/EGS, 93/56/EGS, 93/57/EGS, 93/58/EGS in 93/59/EGS bi bilo treba zato razveljaviti in nadomestiti s to odločbo.
(11) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Območja, ki so glede B. ostreae in M. refringens priznana kot odobrena, so našteta v Prilogi.
Člen 2
Odločbe 92/528/EGS, 93/56/EGS, 93/57/EGS, 93/58/EGS in 93/59/EGS se razveljavijo.
Sklicevanje na razveljavljene odločbe pomeni sklicevanje na to odločbo.
Člen 3
Ta odločba je naslovljena na države članice.
V Bruslju, 18. aprila 2002

Labels: 0
17
6